Pruské

Pruské je obec na Slovensku v okrese Ilava.
Polohopis.
Obec sa nachádza v oblasti Bielych Karpát, na pravom brehu Váhu, 4 km od okresného mesta Ilava.
Dejiny.
1244 – prvá písomná zmienka o obci – Terra Pruska. Obec dostala pomenovanie po svojich najstarších obyvateľoch. V roku 1905 bol názov pomaďarčený na POROSZKA, tento sa udržal v úradnom styku až do roku 1918.
Obec patrila pod panstvo Vršatec, jeho majitelia sa často menili (Ludanickovci, Jakušičovci, Koniggsegovci). V stredovekých listinách Pruské bývalo označované ako OPPIDIUM – mestečko, ktoré malo právo konať päťkrát do roka dobytčie i výkladné jarmoky.
1642 - v rámci rekatolizácie regiónu bol postavený františkánsky kláštor a rehoľa františkánov začala pôsobiť v obci na pozvanie biskupa Juraja Jakušiča, vesprémskeho a jágerského biskupa - majiteľa Vršatského panstva.
1780 – dostavaný barokový rímskokatolícky kostol sv. Petra a Pavla, pri prácach nájdený základný kameň pôvodného kostola, datovaný z roku 1221.
1787 – zomrel Hugolín Martin Gavlovič, najvýznamnejší autor didakticko – reflexívnej lyriky slovenskej barokovej literatúry, 3. slovák zapísaný v zozname UNESCO, františkánsky kňaz, ktorý pôsobil v obci od roku 1746. Je pochovaný v krypte františkánskeho kláštora v Pruskom.
1910 – začala premávať železničná doprava na trase Nemšová – Lednické Rovne
1942 – 1948 – dostavaná budova základnej školy
1950 – násilná internácia všetkých reholí na Slovensku, taktiež rehole františkánov v Pruskom
1969 – postavená budova Telovýchovnej jednoty Považan Pruské
1975 – postavené Obvodné zdravotné stredisko v Pruskom
1986 – postavená nová Materská škola v Pruskom
1993 – dokončená prístavba budovy Základnej školy
2011 - dokončená rekonštrukcia budovy Základnej školy s materskou školou v Pruskom
2011 - komplexná rekonštrukcia námestia Martina Hugolína Gavloviča
Pamiatky.
V obci je rímskokatolícky Kostol sv. Petra a Pavla apoštolov z roku 1780 a Kaplnka sv. Juraja z roku 1642. V rozsiahlom anglickom parku sa nachádza renesančný kaštieľ, ktorý postavili koncom 16. storočia. V súčasnosti sú priestory kaštieľa i jeho okolia využívané ako Združená stredná škola poľnohospodárska. Toto zariadenie ako jediné v obci poskytuje aj ubytovacie služby.
Taktiež v priestoroch bývalého františkánskeho kláštora je dnes Domov sociálnej starostlivosti (predtým Domov dôchodcov).
Vo farskej záhrade sa nachádzajú tri unikátne kusy Tisu obyčajného. Ich vek sa odhaduje na 700 rokov a sú chránenou kultúrnou pamiatkou.
V minulosti sa v obci nachádzala i synagóga, ktorá však po 2. sv. vojne a deportáciách židov z územia Slovenska schátrala a bola zbúraná.
V súčasnej dobe je Pruské strediskovou obcou. Je dobre vybavená sieťou zariadení ostatnej sociálnej infraštruktúry. Nachádza sa tu Základná škola Hugolína Gavloviča s materskou školou, Združená stredná škola poľnohospodárska, Obvodné zdravotné stredisko.
Obyvateľstvo.
V obci Pruské žije prevažne obyvateľstvo slovenskej národnosti, ktoré vyznáva väčšinou rímskokatolícke náboženstvo.Etnické a náboženské zloženie obyvateľstva obce Pruské 
(podľa údajov z roku 2001)Etnické zloženie obyvateľstvaSlováci - 98,37 %Česi - 0,86 %Maďari - 0,10 %Rómovia - 0,10 %Nemci - 0,05 %Rusíni - 0,05 %Ukrajinci - 0,05 %a iníNáboženské zloženie obyvateľstvarímski katolíci - 93,06 %bez vyznania - 3,69 %evanjelici a.v. - 0,72 %grécki katolíci - 0,05 %a iní
Partnerské mestá.
Spolupráca:
Externé odkazy.